2002/794/EY: Komission päätös, tehty 11 päivänä lokakuuta 2002, Brasiliasta tuotua ihmisravinnoiksi tarkoitettua siipikarjanlihaa sekä siipikarjasta saatavia lihavalmisteita ja raakalihavalmisteita koskevista suojatoimenpiteistä (ETA:n kannalta merkityksellinen teksti) (tiedoksiannettu numerolla K(2002) 3692)



Virallinen lehti nro L 276 , 12/10/2002 s. 0066 - 0067



Komission päätös, tehty 11 päivänä lokakuuta 2002, Brasiliasta tuotua ihmisravinnoiksi tarkoitettua siipikarjanlihaa sekä siipikarjasta saatavia lihavalmisteita ja raakalihavalmisteita koskevista suojatoimenpiteistä (tiedoksiannettu numerolla K(2002) 3692) (ETA:n kannalta merkityksellinen teksti) (2002/794/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002(1) ja erityisesti sen 53 artiklan 1 kohdan, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(2) ja erityisesti sen 22 artiklan 1 kohdan, sekä katsoo seuraavaa: (1) Asetuksen (EY) N:o 178/2002 53 artiklan 1 kohdan b alakohdan iii alakohdassa säädetään tarvittavien tilapäisten toimenpiteiden toteuttamisesta erityisesti elintarvikkeiden osalta, kun on ilmeistä, että kolmannesta maasta tuodusta elintarvikkeesta aiheutuu todennäköisesti vakava riski kansanterveydelle, eläinten terveydelle tai ympäristölle. (2) Kolmansista maista tuotavien tiettyjen tuotteiden osalta on direktiivin 97/78/EY 22 artiklan mukaisesti toteutettava tarvittavat toimenpiteet, jos ilmenee tai leviää jokin tekijä, joka aiheuttaa todennäköisesti vakavan vaaran eläinten terveydelle tai kansanterveydelle. (3) Brasiliasta tuodusta ihmisravinnoksi tarkoitetusta siipikarjanlihasta ja siipikarjasta saatavista raakalihavalmisteista on löydetty nitrofuraaneja. (4) Brasilia toimitti komissiolle asianmukaiset takeet, joiden oli määrä olla voimassa 10 päivästä toukokuuta 2002. (5) Nitrofuraaneja on kuitenkin löydetty Brasiliasta tulleista siipikarjanlihalähetyksistä, joille on annettu todistukset 10 päivän toukokuuta 2002 jälkeen. (6) Koska elintarvikkeissa esiintyvä nitrofuraani on riski ihmisten terveydelle, kaikista Brasiliasta tuoduista siipikarjanlihan sekä siipikarjasta saatavien lihavalmisteiden ja raakalihavalmisteiden lähetyksistä on otettava näyte ja tarkastettava se niiden puhtauden varmistamiseksi. (7) Asetuksessa (EY) N:o 178/2002 otettiin käyttöön elintarvikkeita koskeva nopea hälytysjärjestelmä, ja siihen turvautuminen on aiheellista, jotta direktiivissä 97/78/EY säädetty vaatimus vastavuoroisesta tiedottamisesta toteutuu. (8) Tätä päätöstä tarkistetaan Brasilian toimivaltaisten viranomaisten antamien takeiden ja jäsenvaltioiden tekemien tarkastusten tulosten perusteella. (9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tätä päätöstä sovelletaan Brasiliasta tuotavaan siipikarjanlihaan sekä siipikarjasta saataviin lihavalmisteisiin ja raakalihavalmisteisiin. 2 artikla 1. Jäsenvaltioiden on testattava tarkoituksenmukaisia näytteenottosuunnitelmia ja havaintomenetelmiä käyttäen jokainen Brasiliasta tuotava siipikarjanlihan sekä siipikarjasta saatavien lihavalmisteiden ja raakalihavalmisteiden lähetys kemiallisesti sen varmistamiseksi, että kyseiset tuotteet eivät vaaranna ihmisten terveyttä. Kyseinen testi on suoritettava erityisesti nitrofuraanien ja niiden aineenvaihduntatuotteiden havaitsemiseksi. 2. Jäsenvaltioiden on ilmoitettava komissiolle 1 kohdassa tarkoitettujen tarkastusten tulokset käyttäen asetuksessa (EY) N:o 178/2002 säädettyä elintarvikkeita koskevaa nopeaa hälytysjärjestelmää. 3 artikla Jäsenvaltiot eivät saa antaa lupaa tuoda 1 artiklassa tarkoitettuja tuotteita alueelleen tai viedä niitä toiseen jäsenvaltioon, jolleivät 2 artiklassa tarkoitettujen tarkastusten tulokset ole suotuisia. 4 artikla Kaikki tämän päätöksen soveltamisesta aiheutuvat menot veloitetaan lähettäjältä, vastaanottajalta tai heidän edustajaltaan. 5 artikla Jäsenvaltioiden on muutettava tuontiin soveltamansa toimenpiteet tämän päätöksen mukaisiksi. Niiden on ilmoitettava tästä komissiolle viipymättä. 6 artikla Tätä päätöstä tarkistetaan Brasilian toimivaltaisten viranomaisten antamien takeiden ja 2 artiklassa tarkoitettujen tarkastusten tulosten perusteella. 7 artikla Tämä päätös on osoitettu kaikille jäsenvaltioille. Tehty Brysselissä 11 päivänä lokakuuta 2002. Komission puolesta David Byrne Komission jäsen (1) EYVL L 31, 1.2.2002, s. 1. (2) EYVL L 24, 30.1.1998, s. 9.